Palka mind!
Kuna hoolimata minu ponnistustest Fortumos ei läinud mu petuskeem läbi ning ma nende juures tööd ei saanud, otsustasin rünnata tööturgu suuremamahulise kampaaniaga:
Katkusin cv.ee lahti ning saatsin oma pakkumise kõigile Tartus tegutsevatele IT ettevõtetele, kes midagigi sellist otsisid, milles ma end kompetentsena tundsin.
Front-end arendaja (Neway AD OÜ)
Kuulutus: Paistis, et otsitakse kedagi, kes kujundusi HTML-i oskaks valada, sest nõuti Photoshopi ja Wordpressi tundmist.
Mina: Reklaamisin end välja kui tubli HTML-i ja JavaScripti spetsialisti, kes sellise ülesandega kahtlemata hakkama saab.
Vastus: Vaikus.
Frontend developer (Axinom Eesti OÜ)
Kuulutus: Sarnaselt eelmisega toodi eelduseks Photoshopi oskus ja HTML/JS/CSS, kuigi JavaScriptile pandi veits rohkem rõhku, sest toodi välja ka jQuery ning Knockout.JS. Üleüldse oli töökuulutus märksa pikem, aga mitte oluliselt sisukam.
Mina: Reklaamisin end taas kui kõige selle spetsialisti, ehkki Photoshopinduse osas olen pigem Gimpija.
Vastus: Nädal aega vaikust. Seejärel helistati ja kutsuti intervjuule. Läksin kohale Plasku kontorisse, kus teatati, et jutuajamine toimub in English, testimaks minu keeleoskust. Minul muidugi inglismannide keeles rääkimisega probleeme polnud, küll aga oli mul villand kogu sellest inglisekeelses keskkonnas töötamisest. Ning perspektiiv, et seda saab uues töökohas taas kord ohtralt olema, ei paelunud mind just kuigivõrd. Lisaks selgus jutu käigus, et ettevõtte üheks tegevusalaks on DRM tehnoloogia arendamine, mis mulle aga ideoloogiliselt täiesti vastukarva. Kirjutasin neile järgmisel päeval vastuseks, et minu sellele DRM värgile kaasa ei aita, ning neile rohkem ei kandideeri.
Veebirakenduste arendaja (Beekman OÜ)
Kuulutus: Taas umbes samasse auku, kuigi seekord jäeti Photoshop välja ja mainiti vaid WordPressi, ning öeldi märksa konkreetsemalt, et tööülesanneteks on „veebikujunduste kodeerimine“ ning „WordPress kujundusmallide loomine“. Selle selguse eest neile pluss.
Mina: Saatsin taas suht samasuguse kirja, kuid siin tõin ka välja oma Ruby oskusi, sest seda keelt mainiti lisaboonusena, ning ma ei pidanud seda õnnetut Photoshopi teemat puudutama.
Vastus: Küsiti, kui palju ma palka sooviksin. Seejärel vaikus.
PHP developer (RR Software Services OÜ)
Kuulutus: Otsiti tugevat PHP arendajat, kellel lisaks ka JavaScripti/jQuery ning Linuxi oskusi. Meeldivalt tõi kuulutus välja milliseid tehnoloogiaid ettevõte kasutab, millest jäid mulle positiivse märgina silma Mercurial ning Jenkins – seega võis loota vähe professionaalsemale lähenemisele kui põlveotsas nokitsemine. Veelgi suurema boonusena toodi välja pakutav palganumber.
Mina: Katsusin välja tuua, et tunnen lisaks PHP-le ka muid keeli ning JavaScripti kogemus on mul päris-päris hea.
Vastus: Juba ülejärgmisel päeval läksin vestlusele, kus minu rõõmuks selgus, et tegelikult plaanivad nad PHP suuremalt jaolt kõrvale lükata ning rohkem JavaScripti peale suunduda. Üldse toimus kogu ettevõtte uuskäivitamine, mis kõik tundus tore ja erutav. Ka intervjueerija paistis minuga väga rahule jäävat ning leppisime kokku esialgses palgaski. Ainuke puudus, et oma uue kontori plaanisid nad avada kaugel-kaugel linna servas teaduspargi hoones.
Tarkvara vanemarendaja (Titanium Systems OÜ)
Kuulutus: Paistis, et tegemist on ühe suure ja kolaka projektiga, kus on palju-palju erinevaid lahendusi ning ammust pärand-kraami (legacy shit). Vajati tugevat PHP programmeerijat, kes oleks ühtlasi juhiks noorematele meestele.
Mina: Proovisin luua endast pildi kui tublist arendajast, kel just dokumenteerimise koha pealt on hulgim kogemust, ja kes on juhendanud ka nooremaid progejavigureid.
Vastus: Kiiresti leppisime kokku kohtumise üle-ülejärgmisel hommikul, kus ühes mitte väga kontorlikus kontoris rääkisin portsu vanemarendajatega. Kõik paistiski umbes nii, nagu olin oodanud. Suur keerukas süsteem, mis suhtleb üle XML protokollide erinevate klientidega. Skaleerumisprobleemid. Kogukas pärand. Positiivse poole pealt kasutasid nad Git-i ning näisid pürgivat väledate meetodite edukama kasutamise suunas, ning peagi pidi valmima uus vahva progemiskontor otse minu lähedal kesklinnas. Alustuseks anti mulle ka test-ülesanne, mis pani mind taas kord mõtteid mõlgutama PHP keele nõmeduse üle. Ülesande sooritasin aga maksimumpunktidele ning ka hiljem kontoris koha peal tehtud JavaScripti progremine oli igati edukas, mispeale nad mulle ka tööpakkumise tegid.
Valikud valikud…
Lauale jäi seega kaks kandidaati. Tundsin, et parem oleks minna väiksesse paadikesse, mille suunda saan ehk rohkem ja kergemini mõjutada, kui et üritan ennast teostada suures PHP-aurikus.
Ja nii langetasin otsuse RR Software Services kasuks…
…oleks ma vaid teadnud, mis mind seal ees ootab.